b'\n_START_ARTICLE_\nAstor (laev)\n_START_SECTION_\nAjalugu\n_START_PARAGRAPH_\nLaev ehitati Saksamaal Kielis Howaldtswerke-Deutsche Werfti laevatehases. Laevale pandi kiil 21. jaanuaril 1986 ja laev lasti vette 30. mail 1986. Laev ristiti Astoriks._NEWLINE_Laeva tellis Kaplinnas registreeritud Marine Corporation, aga juba ehituse ajal m\xc3\xbc\xc3\xbcdi see Mauritiuse ettev\xc3\xb5ttele Marian Corporation. Seet\xc3\xb5ttu hakkas laev esialgu s\xc3\xb5itma Mauritiuse lipu all. Laev anti tellijale \xc3\xbcle 14. jaanuaril 1987. Juba samal p\xc3\xa4eval v\xc3\xa4ljus laev esmareisile Hamburgist Genovasse, aga hiljem suundus \xc3\xbcle Atlandi ookeani L\xc3\xb5una-Ameerikasse._NEWLINE_3. oktoobril 1988 omandas laeva N\xc3\xb5ukogude Liidule kuuluv Musta Mere Laevandus. Laeva kodusadamaks sai Odessa, laev nimetati \xc3\xbcmber Fjodor Dostojevskiks ning tema korstnale ilmusid N\xc3\xb5ukogude Liidu vapp ning sirp ja vasar. Fjodor Dostojevski oli NSV Liidu reisilaevastiku lipulaev. Sellegipoolest opereeris laeva alates 1988. aasta detsembrist TransOcean Kreuzfahrten ja alates 1990. aasta m\xc3\xa4rtsist Neckermann Seereisen._NEWLINE_1991 registreeriti laev \xc3\xbcmber eraettev\xc3\xb5ttele Fedor Dostoevskiy Shipping Co. ja ta hakkas s\xc3\xb5itma Bahama lipu all. Laeva kodusadamaks sai Nassau, kuhu laev aga aastate viisi ei j\xc3\xb5udnud. Laeva pardale ilmus tema nimi. 1992. aasta alguses eemaldati korstnalt NSV Liidu s\xc3\xbcmbolid ja laev v\xc3\xa4rviti \xc3\xbcle. Muus osas j\xc3\xa4id laeva omandisuhted endisteks. 1995 hakkas laeva opereerima ettev\xc3\xb5te Aquamarin._NEWLINE_1996 omandas laeva Astor Shipping Co. ja selle opereerimise \xc3\xb5iguse sai tagasi TransOcean Kreuzfahrten. Millalgi enne 2008. aastat l\xc3\xa4ks laeva omandi\xc3\xb5igus \xc3\xbcle Saksamaal paiknevale ettev\xc3\xb5ttele Premicon, kuid laeva opereerib t\xc3\xa4nap\xc3\xa4evani TransOcean._NEWLINE_Laeva moderniseeriti 2009/10. aasta talvel Lloyd Werft Bremerhaveni laevatehases. _NEWLINE_2012. aastal kasutati laeva kruiisideks marsruudil Inglismaa\xe2\x80\x94Island\xe2\x80\x93Norra, Vahemerel, L\xc3\xa4\xc3\xa4nemerel, Norra fjordidest Venemaal oleva Murmanskini.\n_START_SECTION_\nVahejuhtumid\n_START_PARAGRAPH_\n28. novembril 2008 r\xc3\xbcndasid piraadid Astorit Omaani lahes, kuid Saksa fregatt "Mecklenburg-Vorpommern" t\xc3\xb5rjus r\xc3\xbcnnaku suurt\xc3\xbckitulega. Sel ajal oli Astor parasjagu teel Egiptuse kuurordist Sharm ash-Shaykhist Araabia \xc3\x9chendemiraatide pealinna Dubaisse.'